
R A P O R T

asupra proiectului de Lege privind aprobarea Ordonanţei Guvernului nr.92/1999 pentru ratificarea Protocolului adiţional la Convenţia europeană asupra transferării persoanelor condamnate, adoptat la Strasbourg la 18 decembrie 1997.



Cu adresa nr.573 din 6 noiembrie 2000, înregistrată sub nr.1157/XVIII/11 din 6 noiembrie 2000, Comisia juridică, de disciplină şi imunităţi a fost sesizată, spre dezbatere în fond cu proiectul de Lege privind aprobarea Ordonanţei Guvernului nr.92/1999 pentru ratificarea Protocolului adiţional la Convenţia europeană asupra transferării persoanelor condamnate, adoptat la Strasbourg la 18 decembrie 1997.



Proiectul de lege a fost dezbătut şi adoptat de Senat în şedinţa din 30 octombrie 2000.



Consiliul Legislativ a avizat favorabil proiectul ordonanţei Guvernului, care face obiectul prezentului proiect de lege, cu avizul nr.850 din 24 august 1999.



Comisia pentru politică externă şi Comisia pentru apărare, ordine publică şi siguranţă naţională, sesizate spre dezbatere şi avizare, au hotărât avizarea favorabilă a proiectului de lege, conform avizelor nr.XVIII/13/398 din 10 ianuarie 2001 şi nr.518/XVIII/12 din  26 aprilie 2001.



Obiectul Ordonanţei Guvernului nr.92/1999, supusă aprobării prin acest proiect de lege, îl constituie ratificarea Protocolului adiţional la Convenţia europeană asupra transferării persoanelor  condamnate, adoptat la Strasbourg la 18 decembrie 1997, Convenţie care a  fost ratificată de România prin Legea nr.76/1996.



Prin Protocolul adiţional la această Convenţie se definesc regulile aplicabile transferării persoanelor condamnate în vederea executării pedepselor, în două situaţii distincte:



- atunci când persoana condamnată evadează din statul unde execută pedeapsa privativă de libertate şi se refugiază în statul al cărui cetăţean este;



- atunci când persoana condamnată este expulzată.



În conformitate cu prevederile art.60 din Regulamentul Camerei Deputaţilor, Comisia juridică de disciplină şi imunităţi a examinat proiectul de lege în şedinţa din 4 iulie 2001.



Ca urmare a punctelor de vedere exprimate de către membrii Comisiei juridice, de disciplină şi imunităţi şi de către reprezentantul Ministerului Justiţiei cu privire la reglementarea prin acest document internaţional adiţional, a situaţiilor menţionate mai sus, s-a hotărât, cu majoritate de voturi, ca proiectul de lege să fie supus, spre dezbatere şi  adoptare plenului Camerei Deputaţilor, în forma adoptată de Senat la 30 octombrie 2000.


În raport de obiectul şi conţinutul său, proiectul de lege face parte din categoria legilor ordinare.

                  PREŞEDINTE,                             SECRETAR,

                dr. Ionel Olteanu                       Carmen Dumitriu

       redactat

Diaconu Dumitra

